SUHETO ITI AKKUB | APAY NGA ADU TI MARIGATAN A MANGAYAT ITI DIOS?
Kinaulbod a ti Dios Awan Naganna
TI PATPATIEN TI ADU
“Saankami nga agtutunos no adda nagan ti Dios, ken no adda man, ania dayta a nagan.”—Propesor David Cunningham, Theological Studies.
TI KINAPUDNO MANIPUD ITI BIBLIA
Kuna ti Dios: “Siak ni Jehova. Dayta ti naganko.” (Isaias 42:8) Ti Jehova ket Hebreo a nagan a kaipapananna “Pagbalinenna.”—Genesis 2:4, Kitaem ti Baro a Lubong a Patarus, Apendise 1, parapo 1.
Kayat ni Jehova nga usarentayo ti naganna. “Umawagkayo iti naganna,” kuna ti Biblia. “Ipakaammoyo kadagiti ili dagiti pannakilangenna. Dakamatenyo a ti naganna naitan-ok.”—Isaias 12:4.
Inusar ni Jesus ti nagan ti Dios. Kinunana iti kararagna ken Jehova: “Impakaammok kadakuada [kadagiti adalan ni Jesus] ti naganmo ket ipakaammokto dayta.” Apay nga impakaammo ni Jesus ti nagan ti Dios kadagiti adalanna? Kinunana: “Tapno ti ayat a pinangayatmo [ti Dios] kaniak maadda koma kadakuada ken siak a maikaykaysa kadakuada.”—Juan 17:26.
NO APAY A NAPATEG
“Ti tao a saan a makaammo iti nagan ti Dios, saanna a talaga nga am-ammo ti Dios,” kinuna ti teologo a ni Walter Lowrie, “ken saanna a maayat no ti ammona ket maysa laeng a puersa saan a persona.”
Ti panangilemmeng wenno panangsukat iti personal a nagan ti Dios ket kas iti panangikkat dayta iti Biblia
Dinomingo a makimisa ni Victor, ngem talaga a saanna a marikna nga am-ammo ti Dios. Kinunana: “Idi naammuak a Jehova ti nagan ti Dios, kasla personal a nayam-ammoak kenkuana. Panagriknak, naam-ammokon Daydiay adu ti nadamdamagkon maipapan kenkuana. Ammok nga isu ket pudpudno a Persona a mabalinko a pakigayyeman.”
Suminged ni Jehova kadagiti tattao a mangus-usar iti naganna. Maipapan “kadagidiay mangpampanunot iti naganna,” inkari ti Dios: “Ipakitakto ti panangngaasi kadakuada, no kasano a ti maysa a tao ipakitana ti panangngaasi iti anakna nga agserserbi kenkuana.” (Malakias 3:16, 17) Gunggonaan met ti Dios dagidiay umawag iti naganna. Kuna ti Biblia: “Tunggal maysa nga umawag iti nagan ni Jehova maisalakanto.”—Roma 10:13.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn